Mien

Mien er en innsjø 95 meter over havet helt sør i Tingsryd kommune i Kronobergs län i Sverige. Sjøen har en ganske rund form og er dannet i et nedslagskrater etter en meteoritt som traff stedet for om lag 120 millioner år siden. Sjøen er 39 meter dyp, den dypeste i Kronobergs län. Tilførsel kommer fra Drevån i nordvest og flere mindre elver og bekker. Utløpet er i sørenden, der Mieån renner ned til Østersjøen ved Karlshamn.

Berggrunnen domineres av sure bergarter, hovedsakelig gneisgranitt, som gjør sjøen sårbar for forsuring. På den største øya i sjøen, Ramsö, finnes bergarten ryolitt. Dette er en av meget få forekomster i Skandinavia og er dannet ved meteorittnedslaget. Øya er vernet som naturreservat.

Det er registrert enkelte luftbårne forurensinger, og noe utfordringer med vannstandsendringer. Men sjøens økologiske status betegnes likevel som «god».

Sjøen er for en stor del omgitt av kulturlandskap, mest i vest, sør og sørøst. På nordsiden er det også en del skog.

Sjøen har bestand av abbor, gjedde, hork, lake, laue, mort og ørret.

Se også 
 Liste over innsjøer i Skandinavia

Referanser 

Innsjøer i Kronobergs län
Tingsryd kommune